હાર્દિકે પાટીદાર અનામતની સાથે ખેડૂતોની દેવાં માફી અને સાથીદાર એલ્પેશ કથીરિયાની જેલ મુક્તિ મુદ્દે અગાઉ ૧૯ દિવસના ઉપવાસ કર્યા હતા. તે સમયે સરકારે નમતું ન જોખતા અંતે હાર્દિક પટેલે પાટીદાર સમાજની વિવિધ સંસ્થાઓના આગેવાનોની ઉપસ્થિતિમાં પારણાં કરી લીધા હતા. આ ઉપવાસ દરમિયાન હાર્દિક પટેલની તબિયત વારંવાર લથડી હતી, જેને ધ્યાનમાં લઈને ઉપવાસ પૂર્ણ થયા બાદ હાર્દિક પટેલ બેંગાલુરુ ખાતેના જિંદાલ નેચર ક્યોરમાં સારવાર માટે ગયો હતો. ત્યાંની સારવાર પૂર્ણ થયા બાદ હાર્દિક આજે અમદાવાદ આવી પોતાના પ્રતિક ઉપવાસ આંદોલનની જાહેરાત કરી હતી. તેના આ આંદોલનને લઇ પાસના અગ્રણીઓ અને કાર્યકરો પણ કામે લાગી ગયા છે.